Banglaeg

Ur yezh indez-aryek eo ar banglaeg pe bengaleg (বাংলা er yezh-se end-eeun, distaget [ˈbaŋla]) genidik eus Bengal, rannet etre Bangladesh ha Kornôg Bengal India. An eil yezh muiañ komzet en India an hini eo war-lerc'h an hindeg. Kavet e vez ivez banglaegerion e Asam ha Tripura hag ivez e-touez an envroidi er bed a-bezh. Komzet e vez en holl gant ouzhpenn 200 millon a dud evel yezh kentañ ha pevar pe pemvet yezh muiañ komzet er bed an hini eo. [1]. Unan eus yezhoù ofisiel India ha yezh ofisiel Bangladesh eo ar banglaeg. Tost-tre eo ar banglaeg unvan d'an asameg ha d'an oriyeg. Skrivet e vez ar banglaeg gant un abugida ispsial, ar skritur banglaek. Meur a doare-yezh banglaek ez eus, hervez al lec'h ma vez komzet ha live ar yezh: Rannyezhoù lec'hel: Rannyezh ar c'hornôg pochtchimeg (poshchim) Rannyezh ar reter pourbeg (purbo) Liveoù yezh: yezh dre gomz, tcholtibacheg (choltibhasha) yezh skrid, chadubacheg (shadhubhasha). Ul lennegezh puilh zo e banglaeg, abaoe mare an Azginivelezh vanglaek, en XIXvet kantved. Un elfenn greñv eo bet evit harpañ ar vrogarouriezh en div lodenn eus Bengal. E Reter Bengal, a oa ul lodenn eus Pakistan etre 1947 ha 1971, e voe un elfenn greñv a vroadelouriezh. E miz C'hwevrer 1952 e voe lazhet gant an arme meur a zen a oa o vanifestiñ evit lakaat ar banglaeg da yezh ofisiel. Abaoe an amzer-se eo bet lakaet an 21 a viz C'hwevrer da zevezh gouel evit lidañ Emsav ar Bengaleg. Hag abaoe 1999 eo bet lakaet da Zevezh Etrebroadel ar Yezh Vamm, gant UNESCO. Gwelet ivez Roll yezhoù ofisiel India Skritur banglaek Liammoù diavaez: Ethnologue Lec'hienn diwar-benn ar banglaeg